b'\n_START_ARTICLE_\n\xc4\x8crni Kal\n_START_SECTION_\nZgodovina\n_START_PARAGRAPH_\nV bli\xc5\xbenjem kamnolomu so odkrili prazgodovinsko sekiro, datirano v paleolitik in pa bronast kipec boginje Junone iz rimske dobe. Obstaja tudi mnenje, da so tu na\xc5\xa1li tudi sarkofag kralja Roksolanov in Sarmatov Rasparagana, ki se danes nahaja v Puljskem muzeju. Na skalnem robu nad vasjo so ostanki starega gradu iz 11. stoletja, ki ga je dal sezidati istrski mejni grof Urlik I, z namenom obvladovanja ceste iz Ri\xc5\xbeanske doline proti notranjosti. \xc5\xa0ir\xc5\xa1e obmo\xc4\x8dje \xc4\x8crnega Kala je bilo na meji Bene\xc5\xa1ke republike in Avstrije, kjer so pogosto potekali vojni spopadi. Po bene\xc5\xa1ko-avstrijski vojni (1508-1516) je \xc4\x8crni Kal pripadel socerbskemu gospostvu in je bil leta 1521 neposredno priklju\xc4\x8den Kranjski. Do leta 1945 je v vasi delovala torkja - oljarna, ki je bila komunska.\n_START_SECTION_\nZnamenitosti\n_START_PARAGRAPH_\nVe\xc4\x8d hi\xc5\xa1 v vasi je iz 16. in 17. stoletja, v urbano celoto jih povezuje enotna vi\xc5\xa1ina in na\xc4\x8din gradnje ter oblikovanje arhitekturnih kamnitih detajlov. Polo\xc5\xbene dvokapne strehe so pove\xc4\x8dini krite s korci. V vasi stoji cerkev Svetega Valentina, katere posebnost je zvonik, nagnjen pribli\xc5\xbeno za meter, zid okoli cerkve in sosednjih stavb pa je na ve\xc4\x8d mestih razpokan. Plazovit teren naj bi bil tudi kriv za to, da se je poru\xc5\xa1ila prej\xc5\xa1nja cerkev sv. Valentina iz leta 1680. Spomeni\xc5\xa1ko najkvalitetnej\xc5\xa1i je porton (portal) doma\xc4\x8dije \xc5\xa1t. 17, povezan z bogato kamnose\xc5\xa1ko tradicijo kraja.  Pomembno arhitekturno vrednosti ima tudi Benkova hi\xc5\xa1a, ki je najstarej\xc5\xa1a pode\xc5\xbeelska hi\xc5\xa1a v koprski ob\xc4\x8dini, saj napis na polkro\xc5\xbenem portalu razkriva, da sta jo leta 1489 zgradila mojstra Andreas in Benco. _NEWLINE_Na enem od \xc4\x8drnokalskih ovinkov, je postavljen spomenik Prekomorskim brigadam. S svojo zna\xc4\x8dilno obliko treh premcev bark ponazarja pot mnogih Primorcev in Istranov, ki so se med drugo svetovno vojno borili v teh brigadah.\n_START_SECTION_\nPlezali\xc5\xa1\xc4\x8de\n_START_PARAGRAPH_\nV apnen\xc4\x8dastih prisojnih stenah nad vasjo se je pisala zgodovina prostega plezanja v Sloveniji. Danes je to moderno opremljeno plezali\xc5\xa1\xc4\x8de z ugodno zavetrno lego, udobnim ravnim vzno\xc5\xbejem in prijetnim okoljem. Ocene, \xc5\xa1e posebej v levem in osrednjem delu plezali\xc5\xa1\xc4\x8da, so za odtenek ni\xc5\xbeje kot v Ospu.\n_START_SECTION_\nKarakteristika smeri\n_START_PARAGRAPH_\nVe\xc4\x8dina smeri poteka po navpi\xc4\x8dnih dobro raz\xc4\x8dlenjenih plo\xc5\xa1\xc4\x8dah. Skala je izredno dobra in omogo\xc4\x8da zelo estetsko plezanje. Zaradi velikega \xc5\xa1tevila la\xc5\xbejih in srednje te\xc5\xbekih smeri je plezali\xc5\xa1\xc4\x8de izredno primerno za plezalne \xc5\xa1ole in prve korake mladih, vendar pa \xc5\xa1e vedno ostane precej zanimivih in zahtevnih smeri za dobre in izku\xc5\xa1ene plezalce. Plezali\xc5\xa1\xc4\x8de je bilo pred kratkim v celoti na novo opremljeno z lepljenimi klini in sidri\xc5\xa1\xc4\x8di._NEWLINE_Najbolj\xc5\xa1i pogoji so spomladi, jeseni in v toplih zimskih dneh. Poleti je po navadi prevro\xc4\x8de, razen na severni strani Tur\xc5\xa1kega stolpa.'